text: Vindmyllur: Tørvur á kjaki um náttúruøkir
text: #000001
text: -Tað er ikki ein trupulleiki, at mann sær hvar orkan kemur frá. Tað er ein tilvenjing. Tá tað er sagt, haldi eg, at vit í Føroyum eiga at taka eitt ordiligt kjak um, hvørji øki vit vilja varðveita sum náttúruøkir burturav, har vindmyllur, bygningar og annað ikki skulu standa.
text: #000002
text: Hetta segði Jón Kragesteen, formaður í FNU, í Degi og Viku fríggjakvøldið. Hann var í kjaki við Helga Abrahamsen, framsøgufólk hjá Sambandsflokkinum á tingi í umhvørvi- og orkumálum, um vindmyllulundir á sjónum.
text: #000003
text: Tórshavnar kommuna skipaði hósdagin og fríggjadagin fyri orkusráðstevnuni ”Ósvart”, um hvussu vit skipa samfelagið so grønt og ósvart sum gjørligt. Eitt av boðunum kemur frá SEV, sum arbeiðir við uppskoti um at útbyggja vindorkuna, so at vit eisini fáa vindmyllulundir á sjónum.
text: #000004
text: Greitt er, at samfelagnum tørvar meira orku. FNU er ein felagsskapur, sum arbeiðir fyri at tálma veðurlagsbroytingarnar, og í løtuni eru vindmyllur frægasta orkukelda, vit hava. Vindmyllur gera nakað við landslagið. Hinvegin kunnu vit ikki vænta, at vit kunnu framleiða nógva orku, uttan at tað sæst aftur.
text: #000005
text: Um tað letur seg gera og kann løna seg, eru offshore-vindmyllur ein góður møguleiki.
text: #000006
text: Tað hevur tó stóran týdning, at vit gera tær neyðugu forkanningarnar, so vit vita, hvussu ein útbygging av vindmyllum ávirkar náttúruna.
text: #000007
text: Vónandi kunnu ætlaninar hjá SEV um vindmyllur – sum nú eisini hevur ambitiónir um at útflyta vindorku – mana alt tos um eina føroyska oljuvinnu endaliga í jørðina:
text: #000008
text: Sum tað kom fram á orkuráðstevuni, kann hetta næstan ”koma í staðin fyri oljudreymarnar”, sum enn liva millum manna, millum politikarnar í Føroyum.
text: #000009